[pic] | KOMISIA EURÓPSKYCH SPOLOČENSTIEV | Brusel, 8.7.2009 KOM(2009) 286 v konečnom znení SPRÁVA KOMISIE EURÓPSKEMU PARLAMENTU A RADE Tretia výročná správa za rok 2008 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov Úvod Nariadenie Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov[1] (ďalej len „nariadenie o pomoci“), bolo prijaté 27. februára 2006. Na základe tohto nariadenia bolo z rozpočtu Spoločenstva na rok 2006 pridelených 259 miliónov EUR. V tejto tretej správe sa sleduje obdobie od 1. januára do 31. decembra 2008. V roku 2008 sa za podpory OSN začali rozhovory medzi dvoma vodcami cyperských komunít o úplnom vyriešení cyperskej otázky. Do konca roka sa konalo 13 kôl rokovaní. Programovanie pomoci V rámci rozpočtu na rok 2008 neboli sprístupnené žiadne ďalšie zdroje vyžadujúce programovanie. Vykonávacie mechanizmy Európska komisia je zodpovedná za spravovanie pomoci. Vykonávacie mechanizmy boli dané ad hoc povahou tohto programu pomoci a jeho príjemcov. Program sa síce realizuje v členskom štáte EÚ, ale v oblasti, ktorá nie je pod účinnou kontrolou vlády členského štátu a kde je pozastavené uplatňovanie acquis EÚ. Programová skupina úradníkov a zmluvných zamestnancov Komisie bola zriadená v roku 2006 s cieľom realizovať program ako súčasť pracovnej skupiny pre komunitu cyperských Turkov v rámci GR pre rozšírenie. Počas sledovaného obdobia sa programová skupina ďalej posilnila. Do decembra 2008 mala 38 pracovníkov, vrátane 3 úradníkov Komisie, 23 zmluvných pracovníkov a 12 miestnych pracovníkov, ktorých poskytol súkromný dodávateľ (Deutsche Gesellschaft für Technische Zusammenarbeit – GTZ) na účely administratívnej a logistickej podpory. Programová skupina pracujúca na Cypre v rámci dlhodobej misie naďalej používala kanceláriu na podporu programu zriadenú v septembri 2006, ktorá sa nachádza v severnej časti Nikózie. Kancelária na podporu programu je miestom na organizovanie stretnutí a seminárov so zainteresovanými stranami cyperských Turkov. Umožňuje vykonávať aj priamy dohľad na dodávateľmi. V dôsledku rastúceho počtu pracovníkov sa kancelária v júni 2008 presťahovala do väčších priestorov. Logistiku kancelárie naďalej zabezpečuje súkromný dodávateľ (GTZ) na základe zmluvy platnej do júna 2012. Zastúpenie Komisie na Cypre poskytuje aj priestory na konanie stretnutí a seminárov. Rok 2008 bol prvým rokom, v ktorom sa pravidlo maximálne trojročného zamestnania zmluvných pracovníkov v programovej skupine uplatnilo v prípade troch pracovníkov, ktorí opustili skupinu a bolo ich potrebné nahradiť. Vykonávanie počas sledovaného obdobia Všeobecný prehľad Komisia realizuje program v jedinečnom politickom, právnom a diplomatickom kontexte. Aby Komisia mohla realizovať program a rešpektovať pri tom zásady riadneho finančného hospodárenia, je potrebné prijať opatrenia ad hoc. V prípade programov pomoci financovaných z ES všeobecne platí, že v dohode o financovaní uzavretej s vládou krajiny prijímajúcej pomoc je stanovený právny rámec, na základe ktorého sa vykonáva pomoc, riadia otázky zdaňovania a povolení na prácu a pobyt. V prípade tohto programu takáto dohoda neexistuje. Komisia sa preto musí spoliehať na svoj odhad, aké miestne pravidlá a podmienky platia v tejto oblasti. Tieto nie sú právne vynútiteľné a počas trvania zmluvy sa môžu zmeniť. Absencia dohody o financovaní znamená, že Komisia pri uzatváraní zmluvného vzťahu so svojimi dodávateľmi preberá potenciálnu zodpovednosť, ktorú by za normálnych okolností na seba neprevzala. Dodávatelia môžu zvýšiť ceny svojich služieb, aby sa chránili pred týmito neistotami. V dôsledku politického kontextu môže byť náročné vykonať príkaz na vrátenie súm, ktoré sa majú vymáhať od subjektov spomedzi cyperských Turkov (v prípade nedodržania podmienok zmluvy). Komisia prijala opatrenia na zmiernenie tohto rizika (napr. intenzívne monitorovanie a podpora, revidované platobné podmienky). Pri zabezpečovaní trvalo udržateľného úspechu tohto programu sa Komisia spolieha na podporu komunity cyperských Turkov. Odborníci spomedzi cyperských Turkov sú zapojení do vypracovania technických špecifikácií a popisu právomocí a sú zahrnutí vo výboroch na vyhodnocovanie ponúk. Po zadaní zákaziek zohrávajú príjemcovia pomoci cyperskí Turci kľúčovú úlohu v riadiacich výboroch. Aby sa zabezpečila dlhodobá udržateľnosť, zostáva ešte vykonať ďalšiu prácu. Pre každý projekt sú určení partneri spomedzi cyperských Turkov. Cyperskí Turci sa zoznamujú s postupmi ES, najmä s vyhlasovaním verejných súťaží a s výberovými konaniami. Pokiaľ ide o grantové schémy, absorpčná kapacita sa v priebehu roka 2008 zvýšila. Niektoré z rizík, na ktoré upozornila druhá výročná správa za rok 2007, najmä vplyv celkového politického kontextu na realizáciu pomoci, sa vyskytli počas tohto sledovaného obdobia. V priebehu februára a marca 2008 vláda Cyperskej republiky podala proti Komisii osem žalôb na Súde prvého stupňa, ako aj osem žiadostí o predbežné opatrenia, tvrdiac, že znenie oznámení o verejnom obstarávaní použité pri realizácii programu by mohlo znamenať uznanie iného orgánu verejnej moci akým je vláda Cyperskej republiky a požadovala zrušenie všetkých konaní založených na týchto oznámeniach. Predseda Súdu prvého stupňa zamietol tieto žiadosti o predbežné opatrenia prostredníctvom príkazov vydaných 8. a 11. apríla 2008. Aby Komisia predišla akýmkoľvek ďalším sporom, rozhodla sa upraviť štandardné znenie oznámení o verejnom obstarávaní. V máji 2008 vláda Cyperskej republiky stiahla žiadosti týkajúce sa hlavných prípadov. Tieto súdne prípady spôsobili dvoj- až trojmesačný odklad v zadávaní zákaziek v prípade ôsmich projektov. Došlo aj k oddialeniu dokončenia vnútorných postupov a nevyhnutných rokovaní zameraných na podpísanie dohody s bankou KfW (Kreditanstalt für Wiederaufbau) v hodnote 9 miliónov EUR o poskytnutí finančných prostriedkov MSP prostredníctvom nepriameho centralizovaného hospodárenia. Pokiaľ ide o majetok, Komisia víta, že vláda Cyperskej republiky v druhej polovici roka 2008 zvýšila tempo poskytovanie informácií. Pokrok podľa cieľov Celkovým cieľom programu pomoci je uľahčenie znovuzjednotenia Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, zlepšenie kontaktov medzi týmito dvoma komunitami a EÚ a na prípravu prijatia acquis communautaire . Finančná pomoc v rámci programu pomoci sa zameriava na päť prioritných cieľov. Z celkovej sumy 259 miliónov EUR sa na prevádzkovú časť programu vyhradila suma 240,15 milióna EUR. Hlavné opatrenia a oblasti počas sledovaného obdobia boli tieto: Cieľ 1: Rozvoj a reštrukturalizácia infraštruktúry Počas sledovaného obdobia sa opatrenia zamerali na prípravu koncepčného návrhu a podkladov verejnej súťaže pre veľké práce a dodávky, ktoré sa majú financovať v rámci tejto priority. V prípade sektora vody/odpadových vôd konzultant pre oblasť návrhu nepracoval dostatočne. Programová skupina musela vynaložiť značné úsilie, aby sa zmluva začala znovu vykonávať. V oblasti vody/odpadových vôd boli do decembra 2008 vyhlásené tri verejné súťaže týkajúce sa stavebných prác (vrátane opätovného vyhlásenia verejnej súťaže na nahradenie azbestových potrubí v severnej časti Nikózie[2]). Po fáze návrhu sa odhadovaný rozpočet na realizáciu projektov v oblasti vody/odpadových vôd zvýšil o viac ako 20 miliónov EUR, najmä v dôsledku zmeneného prístupu v prípade zariadenia na odsoľovanie morskej vody pri Kümkoy/Sirianokhori. Pôvodným zámerom bolo odvádzať a odsoľovať brakické vody z vodonosnej vrstvy mesta Morphou. Tento prístup sa zmenil na odsoľovanie morskej vody s cieľom zabrániť ďalšiemu zhoršovaniu vodonosnej vrstvy. Táto zmena znamená značný nárast nákladov, čo môže mať vplyv na financovanie ďalších plánovaných projektov. Pokiaľ ide o ochranu prírody , vypracoval sa návrh stratégie odbornej prípravy a program zvyšovania informovanosti, ako aj počiatočné návrhy na správu šiestich potenciálnych oblastí Natura 2000. Pokiaľ ide o zvyšovanie informovanosti, konali sa dve verejné stretnutia – jedno určené pre širokú verejnosť a druhé zamerané na jednu zo šiestich[3] potenciálnych oblastí Natura 2000. Cyperskí Turci prijali ďalšie opatrenia na ochranu týchto oblastí, pričom sa na štyri oblasti začali vzťahovať opatrenia o osobitnej ochrane. Pokračovala príprava štúdií a koncepčných návrhov na rekultiváciu bývalých oblastí banskej činnosti a spracovania rúd v regióne Lefke/Lefka. Opatrenia majú za cieľ stanovenie nápravných riešení pre bývalé ťažobné oblasti pri minimalizovaní vplyvu na životné prostredie a ľudské zdravie. V roku 2008 sa na tomto mieste uskutočnili rozsiahle prieskumy. V sektore tuhých odpadov Komisia podpísala zmluvu na prípravu prieskumov, podrobných návrhov a súťažných podkladov na výstavbu a obnovu niekoľkých zariadení odpadového hospodárstva na základe schváleného plánu hospodárenia s tuhým odpadom. Hlavné práce boli zamerané na podrobné preskúmanie a stanovenie lokalít a výber technológií pre predpokladané zariadenia. Aj v prípade sektora tuhých odpadov sa ukázalo, že odhady nákladov z roku 2006 sú nízke. Prostredníctvom tohto programu nebude možné obnoviť všetky existujúce skládky. V sektore energetiky sa uskutočnili verejné súťaže na tri opatrenia: poskytnutie meračov elektrickej energie, systém kalibrácie meračov a testovania a program merania reaktívnej energie. Prvá verejná súťaž bola neúspešná. Druhá verejná súťaž viedla k úspešnému výsledku na konci roka. Úspory dosiahnuté postupom verejnej súťaže umožnia zaobstarať v roku 2009 ďalšie merače. Bola uzatvorená zmluva so skupinou technickej pomoci, ktorej úlohou je pomáhať Komisii monitorovať projekty, poskytovať podporu turecko-cyperskej elektrickej spoločnosti pri riadení sektora a zaviesť rôzne systémy taríf. Pripravila sa verejná súťaž na obstaranie systému SCADA, ktorý umožňuje monitorovať a kontrolovať elektrickú sieť v reálnom čase a ktorý je kompatibilný so súčasným systémom SCADA zavedeným v oblastiach kontrolovaných vládou. V oblasti obnoviteľných energií bola pripravená verejná súťaž na pilotnú slnečnú elektráreň s kapacitou výroby energie 1 MW. Na konci sledovaného obdobia ešte stále prebiehala verejná súťaž týkajúca sa hlavného projektu v oblasti telekomunikácií na modernizáciu a nahradenie súčasnej siete modernou internetovou chrbtovou infraštruktúrou. Bola uzatvorená zmluva o technickej pomoci s cieľom pomôcť príjemcom pomoci cyperským Turkom riadiť sektor podľa noriem EÚ a najlepších medzinárodných postupov a uskutočniť komplexný program odbornej prípravy, pokiaľ ide o modernizáciu systému. Organizačný audit výboru pre bezpečnosť na cestách sa dokončil v júli 2008. Hlavným výsledkom tohto auditu bolo vypracovanie súboru možností reštrukturalizácie tohto výboru, aby mohol lepšie čeliť výzvam spojeným s aproximáciou noriem EÚ v oblasti bezpečnosti na cestách. Uskutočnilo sa niekoľko verejných súťaží, ktoré sa zameriavali na zlepšenie systému informovania o nehodách, zlepšenie kontroly vozidiel a skúšok na získanie vodičského preukazu, zlepšenie operačného riadenia dopravy a na zlepšenie primárnej cestnej siete. Cieľ 2: Podpora sociálneho a hospodárskeho rozvoja Skupina na podporu rozvoja vidieka (Rural Development Support Team − RDST) bola zriadená v júni 2006 po štvormesačnom odklade v dôsledku žaloby neúspešného uchádzača proti Komisii. Hlavnou úlohou RDST bolo pomôcť pripraviť plán rozvoja vidieka s cieľom stanoviť priority pre grantovú schému v hodnote 5 miliónov EUR na zlepšenie poľnohospodárskej výroby. Bolo podpísaných 26 pilotných grantových zmlúv v hodnote viac ako 0,5 milióna EUR na zlepšenie hygieny v poľnohospodárskych podnikoch s chovom oviec a kôz. Okrem toho sa zaviedla grantová schéma v hodnote 5 miliónov EUR zameraná na zlepšenie životných podmienok v poľnohospodárskych obciach. RDST poskytla rozsiahlu pomoc potenciálnym žiadateľom o grant. Zriadilo sa oddelenie na riadenie programu, aby pomáhalo Komisii pri posudzovaní žiadostí o grantové schémy, ako aj vybraným príjemcom pomoci pri realizácii projektu. V sektore poľnohospodárskej a živočíšnej výroby sa uzatvorili zmluvy so skupinami technickej pomoci s cieľom rozvíjať služby v oblasti rozširovania poľnohospodárskych podnikov a zlepšiť kapacitu veterinárnych služieb. V roku 2008 boli vyhlásené dve výzvy na predloženie návrhov týkajúce sa škôl . V rámci prvej výzvy bol grant pridelený 13 školám. Komisár Figeľ navštívil tieto školy v decembri 2008. Tri školy navštívili v rámci svojho projektu partnerské školy v Maďarsku, Fínsku a Nemecku. Technická pomoc sa poskytla na prebiehajúcu reformu sektora základného a stredného školstva. Pokračovala spolupráca s Európskou nadáciou pre odborné vzdelávanie, ktorá viedla k vytvoreniu platformy pre rozvoj vzdelávania v septembri 2008. S cieľom podporiť opatrenia v oblasti celoživotného vzdelávania, sociálneho začlenenia a aktívneho trhu práce sa vyhlásili dve výzvy na predloženie návrhov, v rámci ktorých bolo udelených 11 grantov. Mestská a miestna infraštruktúra sa modernizuje v rámci spoločného riadenia s UNDP. Pokračovali práce na obnove budovy Bedestan v ohradenom meste Nikózia. Projekty na dokončenie miestnej infraštruktúry sa dokončili v obciach Kalevaç/Kalyvakia a Hisarköy/Kampyli. Značný pokrok sa dosiahol v príprave rekonštrukčných prác v oblasti Desdemona v ohradenom meste Famagusta. Opatrenia v rámci „ Programu poskytovania pôžičiek mikropodnikom a malým podnikom “ sa zamerali na zjednanie dohody vo výške 9 miliónov EUR s bankou KfW po kladnom audite týkajúcom sa schopnosti banky vykonávať činnosti v rámci postupu nepriameho centralizovaného riadenia. Opatrenia v oblasti trvalo udržateľného rozvoja sa zamerali na prípravu, začatie a hodnotenie grantovej schémy v hodnote 800 000 EUR pre turecko-cyperské MSP s cieľom zlepšiť ich konkurencieschopnosť. Prioritami schémy bolo poskytnutie pomoci MSP, príprava na vykonávanie acquis v prípade znovuzjednotenia. Projekt Podpora rozvoja súkromného sektora sa realizuje v rámci spoločného riadenia s UNDP. Zaviedla sa grantová schéma vo výške približne 600 000 EUR zameraná na pomoc turecko-cyperským malým podnikom pri rozvoji platforiem elektronického obchodu a vybralo sa 29 spoločností, ktoré majú využiť túto pomoc. Cieľ 3: Podpora uzmierenia, opatrenia na budovanie dôvery a podpora občianskej spoločnosti 1. Podpora uzmierenia, opatrenia na budovanie dôvery a podpora občianskej spoločnosti sa zameriavali najmä na posilnenie organizácií občianskej spoločnosti. Hodnotila sa prvá grantová schéma „Cyperská občianska spoločnosť v akcii I“ s rozpočtom 2 milióny EUR a vybralo sa 15 projektov. Druhá grantová schéma „Cyperská občianska spoločnosť v akcii II“ sa začala s rozpočtom 2,5 milióna EUR, pričom sa v decembri 2008 ešte stále posudzovali doručené návrhy. Skupina na podporu občianskej spoločnosti (skupina technickej pomoci) poskytla žiadateľom potrebné pokyny a pomoc. Uskutočnila sa kampaň na zvýšenie informovanosti o úlohe občianskej spoločnosti a význame aktívneho občianstva. Kampaň bola zahájená za prítomnosti komisára Špidlu. EÚ poskytla v rámci tohto projektu Výboru pre nezvestné osoby 1,5 milióna EUR. 2. Odmínovanie : Očakávalo sa, že 20 z celkového počtu 26 schválených mínových polí sa odmínuje v rámci zmluvy vo výške 4 milióny EUR. Na úplné očistenie nárazníkovej zóny od mín do konca roka 2010 je potrebných ďalších 5 miliónov EUR. 3. Projekt vyučovania dejepisu: Rada Európy odložila spolupodpis zmluvy vo výške 1 milión EUR o vyučovaní dejepisu v dôsledku obáv, ktoré vyjadrili orgány Cyperskej republiky. Projekt bol následne zrušený, pretože bol prekonaný v dôsledku vývoja v tomto sektore. 4. Akadémia politických štúdií : Projekt realizovaný Radou Európy zameraný na rozvoj vzájomného porozumenia medzi mladými cyperskými vodcami v kľúčových otázkach týkajúcich sa budúcnosti ostrova v rámci integrovanej Európy. Na dvoch seminároch sa zúčastnila vybraná skupina mladých vodcov z oboch strán ostrova. Cieľ 4: Približovanie komunity cyperských Turkov k Európskej únii V školskom roku 2008 – 2009 pokračoval program štipendií. Bolo udelených 122 štipendií, pričom 30 z nich v predchádzajúcom roku. Turecko-cyperskí štipendisti študujú v Spojenom kráľovstve, Holandsku, Francúzsku, Fínsku, Belgicku, Nemecku, Taliansku, Španielsku, Estónsku a Maďarsku. Tretia výzva pre školský rok 2009 – 2010 bola tiež vyhlásená v septembri a prvé informačné stretnutia, ktoré sa konali na jeseň, poukázali na rastúci záujem študentov spomedzi cyperských Turkov. Prvá výzva na predloženie návrhov v rámci grantovej schémy „ Podpora výmeny mladých a ďalších kontaktov medzi ľuďmi“ bola zverejnená s rozpočtom vo výške 1,5 milióna EUR. Cieľom je pomôcť cyperským Turkom lepšie poznať európske hodnoty, skúsenosti a mnohokultúrne tradície. Vybralo sa iba sedem návrhov projektov. Veľký podiel zamietnutých návrhov projektov poukazuje na to, že jednotlivci majú ťažkosti navrhnúť projekty, ktoré sú v súlade s celkovými cieľmi tohto opatrenia. Zabezpečenie dodávateľa, ktorý bude riadiť budúce informačné miesto v severnej časti Nikózie, sa odložilo v dôsledku ťažkostí nájsť vhodných odborníkov pre tento projekt. Cieľ 5: Príprava komunity cyperských Turkov na zavedenie a vykonávanie acquis communautaire Tento cieľ sa uskutočňuje najmä prostredníctvom nástroja Európskej komisie v oblasti technickej pomoci a výmeny informácií (Technical Assistance Information Exchange − TAIEX). V roku 2008 sa v rámci TAIEX zorganizovalo 220 opatrení, napr. workshopy a semináre so 466 odborníkmi z členských štátov EÚ. Pomoc sa zamerala najmä na prípravu programu budúceho uplatňovania acquis (Programme for the Future Application of the Acquis − PFAA). Hlavným cieľom PFAA je poskytnúť rámec na stanovenie a uprednostnenie osobitných oblastí acquis communautaire, v ktorých sa poskytne pomoc pri príprave na znovuzjednotenie. PFAA sa zameral na 12 sektorov acquis communautaire . V súvislosti s obavami finančnej akčnej skupiny (Financial Action Task Force − FATF) v rámci OECD, pokiaľ ide o riziko prania špinavých peňazí a financovania terorizmu v severnej časti Cypru, poskytol TAIEX pomoc v oblasti medzinárodných noriem a ich uplatňovania. To viedlo k tomu, že FATF vydala v októbri 2008 verejné vyhlásenie, v ktorom sa uvádza, že úroveň rizika prania špinavých peňazí sa značne znížila. Komisia súhlasila s tým, že bude naďalej vystupovať v mene FATF a monitorovať ďalší vývoj. V oblasti životného prostredia sa poskytla pomoc na prípravu zmapovania a stanovenia šiestich osobitne chránených environmentálne citlivých oblastí, vypracovanie stratégie v oblasti vody, vytvorenie registra všetkých vodných vrtov a studní. Pokiaľ ide o poľnohospodársku politiku, nepretržite sa pracovalo na dokumente stratégie reformy s dôkladnou hospodárskou analýzou poľnohospodárskeho sektora zameranou na kľúčové sektory (mlieko a mliečne výrobky, obilniny, zemiaky a citrusové plody), ako aj na konkrétnych návrhoch na zmenu politiky. V rámci projektu zameraného na budovanie kapacít v sektore životného prostredia sa hlavné opatrenia zamerali na rozvoj systémov monitorovania kvality vzduchu a zabezpečenia kvality. Stanovili sa nevyhnutné zariadenia, pripravili sa technické špecifikácie a bol vyhlásený postup verejného obstarávania. Jednou z hlavných oblastí podpory bola aj potreba zlepšiť štatistické informácie. Boli prijatí odborníci vo fytosanitárnej oblasti, aby dohliadali na obchod so zemiakmi cez demarkačnú líniu, ktorý sa v roku 2008 strojnásobil v porovnaní s rokom 2007 a dosiahol hodnotu viac ako 2 milióny EUR. Odborníci pomáhali aj pri začatí obchodovania s rybami a citrusovým plodmi. Nepridelená technická pomoc a nástroj pre programové rezervy Počas sledovaného obdobia sa tento nástroj nepoužil. Finančná pomoc na pokrytie administratívnych nákladov podľa článku 4 ods. 3 nariadenia o pomoci Na pomoc Komisii pri realizácii programu sa vyčlenila celková suma 18,85 milióna EUR (t. j. 7,2 % z celkovej sumy pridelených finančných prostriedkov). Táto suma pokrýva náklady na pracovníkov zapojených do realizácie programu a náklady spojené s prevádzkou kancelárie na podporu programu. Finančná realizácia (zmluvy a platby) Uzatváranie zmlúv Počas sledovaného obdobia sa uzatvorili zmluvy v celkovej hodnote 37 miliónov EUR. Z tejto sumy pripadá približne 31 miliónov EUR na zmluvy v rámci prevádzkovej časti programu a približne 5 miliónov EUR na podporné činnosti podľa článku 4 ods. 3 nariadenia o pomoci. Do konca roka 2008 boli uzatvorené zmluvy v celkovej hodnote takmer 70 miliónov EUR (27 %). Z tejto sumy pripadalo na zmluvy v rámci prevádzkovej časti približne 63 miliónov EUR. Platby Počas sledovaného obdobia Komisia vyplatila sumu približne 13 miliónov EUR. Do konca roka 2008 Komisia vyplatila z programu celkovú sumu približne 26 miliónov EUR (10 %). Monitorovanie Počas sledovaného obdobia sa konali tri stretnutia mechanizmu predbežného preskúmania (Interim Review Mechanism − IRM). IRM slúži ako fórum na podrobnú diskusiu s príjemcami pomoci o realizácii programu. Audit a kontroly Jednotka vnútorného auditu GR pre rozšírenie uskutočnila v roku 2008 vnútorný audit. Hlavné odporúčania sa zamerali na zabezpečenie riadneho finančného hospodárenia v rámci osobitných právnych podmienok existujúcich v severnej časti Cypru. Informovanie, zverejňovanie a viditeľnosť Počas sledovaného obdobia sa uverejnilo 33 tlačových správ týkajúcich sa programu. Zorganizovalo sa celkove 23 akcií určených pre verejnosť. Programová skupina a zastúpenie ES využili mnohé príležitosti na zviditeľnenie programu, vrátane návštevy európskych komisárov v severnej časti Cypru. Informačné kampane sa uskutočnili prostredníctvom masovokomunikačných prostriedkov, najmä pokiaľ ide o grantové schémy, napríklad, program štipendií. K väčšiemu zviditeľneniu prispela aj spolupráca so zastúpením ES na Cypre zameraná na šírenie tlačových správ, rozhovorov v médiách a ďalších akcií. Informovanosť o programe medzi komunitou cyperských Turkov sa počas sledovaného obdobia výrazne zvýšila. Konzultácie s vládou Cyperskej republiky Konali sa stretnutia so zástupcami vlády Cyperskej republiky, najmä počas návštevy vyšších úradníkov Komisie na ostrove. Počas sledovaného obdobia sa uskutočnilo osem takýchto návštev. Konali sa aj pracovné stretnutia so zástupcami odborných ministerstiev, najmä v oblasti životného prostredia, energetiky a telekomunikácií s cieľom zohľadniť tie aspekty plánovania, ktoré sa týkajú celého ostrova, v súlade s odôvodnením 8 nariadenia o pomoci. Pokiaľ ide o majetkové práva, v roku 2008 sa výrazne zvýšila pripravenosť projektov vyžadujúca si overenie vlastníckych práv. Za týmto účelom Komisia požiadala vládu Cyperskej republiky o podporu, aby potvrdila mená súkromných vlastníkov. Získanie mien súkromných vlastníkov je len prvým krokom, keďže Komisia si musí pred podpísaním zmlúv na vykonanie prác vyžiadať a získať ich súhlas. Závery Počas sledovaného obdobia sa opatrenia zameriavali na: 5. vykonávanie: prípravu a revidovanie súťažných podkladov, výzvy na predloženie návrhov pre grantové schémy, verejné súťaže a zákazky na dodávku prác a služieb, ako aj dohľad nad plnením podpísaných zmlúv; 6. ďalšie posilňovanie programovej skupiny : Za účelom zjednodušenia zadávania zákaziek a realizácie programu sa prijalo desať ďalších pracovníkov. Niektoré výzvy uvedené v predchádzajúcich správach pretrvávajú. Počas sledovaného obdobia ovplyvňovali realizáciu programu pomoci tieto faktory: 7. spolupráca medzi komunitou cyperských Turkov a komunitou cyperských Grékov: Je to kľúč k úspechu programu. Vďaka zlepšenej spolupráci v roku 2008 sa podporila realizácia programu; 8. nízka absorpčná kapacita zo strany príjemcov pomoci : Komunita cyperských Turkov je malá a z hľadiska štruktúr nie je dobre vybavená, aby v krátkom čase prijala také veľké zdroje. V priebehu roka 2008 sa zaznamenalo značné zlepšenie; 9. súdne prípady, ktoré boli medzičasom stiahnuté : spôsobili dvoj- až trojmesačný odklad realizácie určitých projektov; 10. odklady týkajúce sa majetku : Čas potrebný na zistenie mien vlastníkov a potreba získať ich súhlas sa musia vtesnať do napätého harmonogramu realizácie. Táto otázka sa stáva veľmi dôležitou, pretože sa blíži termín na zadávanie zákaziek v roku 2009; 11. nedostatok finančných prostriedkov : Po príprave technickej dokumentácie a úprave projektov existuje značný nedostatok finančných prostriedkov a pravdepodobne nebude možné financovať jeden alebo viac z plánovaných projektov v rámci finančných prostriedkov, ktoré sú v súčasnosti k dispozícii. [1] Ú. v. EÚ L 65, 7.3.2006, s. 5. [2] Táto prvá zmluva na stavebné práce bola podpísaná vo februári 2009. [3] Ďalšie stretnutia zamerané na ostatných päť oblastí sa konali v prvom polroku 2009.